CELEX: 32021R1415
Language: hu
Date: 2021-05-05 00:00:00
Title: A Bizottság (EU) 2021/1415 felhatalmazáson alapuló rendelete (2021. május 5.) az (EU) 2017/2402 európai parlamenti és tanácsi rendeletnek az illetékes hatóságok és az ESMA, az EBH és az EIOPA közötti együttműködési, információcsere- és értesítési kötelezettségekre vonatkozó szabályozástechnikai standardok tekintetében történő kiegészítéséről (EGT-vonatkozású szöveg)

2021.8.30.   
               
               
                  HU
               
               
                  Az Európai Unió Hivatalos Lapja
               
               
                  LI 304/1
               
            
         A BIZOTTSÁG (EU) 2021/1415 FELHATALMAZÁSON ALAPULÓ RENDELETE
         (2021. május 5.)
         az (EU) 2017/2402 európai parlamenti és tanácsi rendeletnek az illetékes hatóságok és az ESMA, az EBH és az EIOPA közötti együttműködési, információcsere- és értesítési kötelezettségekre vonatkozó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról szóló, 2017. december 12-i (EU) 2017/2402 európai parlamenti és tanácsi rendeletre (1) és különösen annak 36. cikke (8) bekezdésének harmadik albekezdésére,
         mivel:
         
                     (1)
                  
                  
                     Az (EU) 2017/2402 rendelet 36. cikke előírja az említett rendelet 29. cikkében említett illetékes hatóságok és a három európai felügyeleti hatóság, azaz az Európai Értékpapírpiaci Hatóság (ESMA), az Európai Bankhatóság (EBH) és Európai Biztosítás- és Foglalkoztatóinyugdíj-hatóság (EIOPA) számára, hogy az említett rendelet 30–34. cikke szerinti feladataik elvégzése érdekében szorosan működjenek együtt és osszák meg egymással az információkat. Előírja továbbá azon illetékes hatóságok számára, amelyek megállapítják, hogy egy szervezet megsértette vagy feltételezhetően megsértette az említett rendelet bizonyos előírásait, hogy tájékoztassák a szervezet illetékes hatóságát a megállapításaikról, és amennyiben a jogsértés az említett rendelet 27. cikkének (1) bekezdése szerinti hibás vagy félrevezető értesítésben valósul meg, hogy tájékoztassák az első kapcsolattartó pontként kijelölt szervezet illetékes hatóságát, amely pedig tájékoztatja az európai felügyeleti hatóságokat.
                  
               
                     (2)
                  
                  
                     Az (EU) 2017/2402 rendelet 36. cikke értelmében megvalósítandó együttműködés, információcsere és értesítések hatályának és jellegének elegendőnek kell lennie ahhoz, hogy az illetékes hatóságok és az európai felügyeleti hatóságok hatékonyan végezhessék felügyeleti, vizsgálati és szankcionálási feladataikat. E célból ez a rendelet meghatározza azokat a minimális információkat, amelyeket az illetékes hatóságoknak és az európai felügyeleti hatóságoknak meg kell osztaniuk egymással, beleértve adott esetben a felügyeleti és végrehajtási tevékenységeikről szóló jelentéseket is.
                  
               
                     (3)
                  
                  
                     Alapvetően fontos, hogy – figyelemmel az információk bizalmasságának védelmére és a személyes adatok kezelésére vonatkozó nemzeti és uniós jogra – az illetékes hatóságok és az európai felügyeleti hatóságok tevékenységeik teljes folyamata során képesek legyenek együttműködni és információt cserélni.
                  
               
                     (4)
                  
                  
                     Az (EU) 2017/2402 rendelet 36. cikkének (1) bekezdése szerinti együttműködés és információcsere hatékony és időben történő megvalósítása érdekében helyénvaló közös eljárásokat és formanyomtatványokat létrehozni, amelyeket az együttműködésre vagy információkérésre irányuló megkeresés és az ilyen megkeresésre adott válasz céljából alkalmazni kell.
                  
               
                     (5)
                  
                  
                     Az illetékes hatóságoknak és az európai felügyeleti hatóságoknak közös eljárást és formanyomtatványt kell alkalmazniuk az információk önkéntes alapon történő továbbítására is, amikor úgy vélik, hogy a birtokukban lévő információ hasznos lehet egy másik illetékes hatóság vagy európai felügyeleti hatóság számára. Ide tartozhat például az intézményi befektető vagy olyan harmadik fél illetékes hatóságának birtokában lévő információ, amely felhatalmazással rendelkezik annak értékelésére, hogy az értékpapírosítás megfelel-e az egyszerű, átlátható és egységesített (STS) értékpapírosítás követelményeinek, amennyiben az említett információ hasznos lehet az értékpapírosítást kezdeményező, a szponzor, a különleges célú gazdasági egység vagy az eredeti hitelező illetékes hatósága számára.
                  
               
                     (6)
                  
                  
                     Az önkéntes információcseréhez használandó közös eljárást és formanyomtatványt kell használni az (EU) 2017/2402 rendelet 36. cikkének (4) és (5) bekezdése szerinti jogsértésre vagy feltételezett jogsértésre vonatkozó megállapításokkal kapcsolatos értesítésekhez is. Erre az említett cikk szerinti jogsértéssel kapcsolatos értesítési kötelezettségek zökkenőmentes és időben történő teljesítése érdekében van szükség.
                  
               
                     (7)
                  
                  
                     Az illetékes hatóságok és az európai felügyeleti hatóságok számára elő kell írni, hogy biztosítsák az együttműködésre vagy információra irányuló megkeresések, a ténylegesen kicserélt vagy értesítés tárgyát képező információk, és az értesítések bizalmas jellegét, valamint biztosítsák az egyéneknek a személyes adatok feldolgozása tekintetében való védelmére és az ilyen adatok szabad áramlására vonatkozó szabályoknak való megfelelést.
                  
               
                     (8)
                  
                  
                     Ez a rendelet az ESMA által a Bizottságnak benyújtott szabályozástechnikai standardtervezeteken alapul.
                  
               
                     (9)
                  
                  
                     Az ESMA nem folytatott nyilvános konzultációt az e rendelet alapjául szolgáló szabályozási standardtervezetekről, és nem elemezte a lehetséges költségeket és hasznokat, mivel ez rendkívül aránytalan lett volna az említett standardok hatályához és hatásához képest, figyelembe véve, hogy azok elsősorban az illetékes hatóságokat és az európai felügyeleti hatóságokat érintik.
                  
               
                     (10)
                  
                  
                     Az ESMA kikérte az 1095/2010/EU európai parlamenti és tanácsi rendelet (2) 37. cikkével létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Kapcsolattartó pontok
            
               (1)   Mind az (EU) 2017/2402 rendelet 29. cikkében említett illetékes hatóságok (a továbbiakban: az illetékes hatóságok), mind az európai felügyeleti hatóságok kapcsolattartó pontokat jelölnek ki az (EU) 2017/2402 rendelet 36. cikke szerinti együttműködés, információcsere és értesítések céljából.
            
            
               (2)   Az illetékes hatóságok, az EBH és az EIOPA 2021. október 19-ig közlik az általuk kijelölt kapcsolattartó pontok adatait az ESMA-val. Folyamatosan tájékoztatják az ESMA-t az említett adatokban bekövetkezett bármely változásról.
            
            
               (3)   Az ESMA az illetékes hatóságok, az EBH és az EIOPA általi felhasználás céljából naprakész jegyzéket vezet az e cikk alapján kijelölt kapcsolattartó pontokról, és szükség szerint frissíti azt.
            
            
               (4)   A (3) bekezdésben említett legfrissebb jegyzéket az illetékes hatóságok és az európai felügyeleti hatóságok az (1) bekezdésben említett célokra használják.
            
         
         
            2. cikk
            Kommunikációs eszközök
            
               (1)   Ha e rendelet másként nem rendelkezik, az e rendelet alapján használandó formanyomtatványokat írásban, postai úton, faxon vagy elektronikus úton kell továbbítani.
            
            
               (2)   Az adott eset tekintetében a legmegfelelőbb kommunikációs eszköz meghatározása során kellően figyelembe kell venni a titoktartási megfontolásokat, az üzenetváltáshoz szükséges időt, a továbbítandó anyag volumenét és az információhoz való hozzáférés nehézségét.
            
         
         
            3. cikk
            A megosztandó információk köre
            A 4. cikk szerinti megkeresés alapján az illetékes hatóságok és az európai felügyeleti hatóságok az (EU) 2017/2402 rendelet 36. cikkének (1) bekezdése értelmében legalább a következő információkat megosztják egymással:
            
                        a)
                     
                     
                        a szóban forgó rendelet 30. cikkének (2) bekezdésében említett szabályzatokra, folyamatokra és mechanizmusokra vonatkozó információk;
                     
                  
                        b)
                     
                     
                        a szóban forgó rendelet 30. cikkének (3) bekezdésében említett kockázatkezelési szabályzatokra és eljárásokra vonatkozó információk;
                     
                  
                        c)
                     
                     
                        a szóban forgó rendelet 30. cikkének (4) bekezdésében említett konkrét hatásokra és lényeges kockázatokra vonatkozó információk;
                     
                  
                        d)
                     
                     
                        a szóban forgó rendelet 32. cikkének (1) bekezdésében felsorolt helyzetek tekintetében indított nyomozásokra és eljárásokra vonatkozó információk és – amennyiben rendelkezésre állnak – jelentések vagy jelentések kivonatai;
                     
                  
                        e)
                     
                     
                        a szóban forgó rendelet 32. vagy 34. cikke alapján előírt vagy meghozott büntetőjogi szankciókra, közigazgatási szankciókra vagy korrekciós intézkedésekre vonatkozó információk és – amennyiben rendelkezésre állnak – jelentések vagy jelentések kivonatai.
                     
                  
         
            4. cikk
            Együttműködésre vagy információcserére irányuló megkeresés
            
               (1)   Az (EU) 2017/2402 rendelet 36. cikkének (1) bekezdése szerinti együttműködésre vagy információcserére irányuló megkereséseket az e rendelet I. mellékletében szereplő formanyomtatvány használatával kell benyújtani.
            
            
               (2)   Ha a megkereső fél úgy véli, hogy a kérést sürgősen végre kell hajtani, a megkeresés megtehető szóban, feltéve, hogy ezt követően indokolatlan késedelem nélkül továbbítják a megkeresést az I. mellékletben meghatározott formanyomtatvány felhasználásával.
            
            
               (3)   A megkereső fél meghatározza a válaszadás kívánt határidejét, és adott esetben jelzi a megkeresés sürgősségét.
            
            
               (4)   Amennyiben az együttműködésre irányuló megkeresés információkérést tartalmaz, a megkereső fél:
               
                           a)
                        
                        
                           amennyire lehetséges, meghatározza a kért információk részleteit, beleértve azokat az okokat is, hogy az információ miért minősül relevánsnak az (EU) 2017/2402 rendelet 30–34. cikke szerinti feladatai ellátása szempontjából;
                        
                     
                           b)
                        
                        
                           adott esetben azonosítja a kért információ bizalmas jellegével kapcsolatos problémákat, beleértve az adott információ gyűjtésével kapcsolatos különleges elővigyázatosságot is.
                        
                     
         
         
            5. cikk
            Válasz az együttműködésre vagy információcserére irányuló megkeresésre
            
               (1)   A 4. cikk szerinti megkeresés kézhezvételekor, ha a fogadó fél pontosítást kér a megkereséssel kapcsolatban, a lehető legrövidebb időn belül kérnie kell ezt a pontosítást a megkereső féltől bármely megfelelő eszköz felhasználásával, akár szóban, akár írásban. A megkereső fél haladéktalanul benyújtja a pontosítást.
            
            
               (2)   A 4. cikk szerinti megkeresés megválaszolásakor a megkeresés fogadója:
               
                           a)
                        
                        
                           az e rendelet II. mellékletében meghatározott formanyomtatványt használja;
                        
                     
                           b)
                        
                        
                           a hatáskörén belül észszerű lépéseket tesz a kért együttműködés vagy információ biztosítása érdekében;
                        
                     
                           c)
                        
                        
                           oly módon teljesíti a megkeresést, amely lehetővé teszi a szükséges szabályozási intézkedések időben történő végrehajtását, figyelembe véve a megkeresés összetettségét és egy másik illetékes hatóság vagy egy európai felügyeleti hatóság bevonásának esetleges szükségességét.
                        
                     
         
         
            6. cikk
            Kérés nélküli információcsere
            
               (1)   Ha az illetékes hatóságok és az európai felügyeleti hatóságok kérés nélküli információt nyújtanak, az e rendelet III. mellékletében meghatározott formanyomtatványt használják.
            
            
               (2)   Ha a küldő fél úgy véli, hogy a kérés nélküli információt sürgősen kell továbbítani, az információ szóban is közölhető, feltéve, hogy ezt követően indokolatlan késedelem nélkül továbbítják azt a III. mellékletben meghatározott formanyomtatvány felhasználásával.
            
         
         
            7. cikk
            Értesítési kötelezettségek
            
               (1)   Az (EU) 2017/2402 rendelet 36. cikkének (4) és (5) bekezdése szerinti értesítéseket az e rendelet III. mellékletében szereplő formanyomtatvány használatával kell benyújtani.
            
            
               (2)   Ha az értesítő fél úgy véli, hogy az információt sürgősen továbbítani, az értesítés megtehető szóban, feltéve, hogy ezt követően indokolatlan késedelem nélkül továbbítják az értesítést a III. mellékletben meghatározott formanyomtatvány felhasználásával.
            
            
               (3)   Az értesítő illetékes hatóság meghatározza a megállapított vagy gyanított jogsértés ténybeli elemeit, jellegét, lényegességét és időtartamát, és megad minden egyéb olyan lényeges információt, amely az értesített illetékes hatóság segítségére lehet.
            
         
         
            8. cikk
            Az információk bizalmas kezelése és megengedett felhasználása
            
               (1)   Az illetékes hatóságok és az európai felügyeleti hatóságok az (EU) 2017/2402 rendelet szerinti feladataik ellátásához használandó hatásköröket számukra biztosító jogi aktusokkal összhangban bizalmasan kezelik az említett rendelet 36. cikke szerinti, együttműködésre vagy információkra irányuló megkeresések, a megkeresésre adott válaszok, valamint az említett cikk szerinti értesítések és egyéb nyújtott információk létezését és tartalmát.
            
            
               (2)   Az illetékes hatóságok és az európai felügyeleti hatóságok az (1) bekezdésben említett jogi aktusokkal összhangban az (EU) 2017/2402 rendelet 36. cikke szerint számukra nyújtott információkat kizárólag az említett rendelet szerinti feladataik ellátásához használják fel.
            
         
         
            9. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 5-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2017.12.28., 35. o.
         
         
            (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)
      
      
         
            I. MELLÉKLET
            Formanyomtatvány együttműködésre és információcserére irányuló megkereséshez
            
               Együttműködésre és információcserére irányuló megkeresés
            
            
               
            
               
            
               
         
      
      
         
            II. MELLÉKLET
            Formanyomtatvány együttműködésre és információcserére irányuló megkeresésre adott válaszhoz
            
               Válasz az együttműködésre és információcserére irányuló megkeresésre
            
            
               
            
               
            
               
         
      
      
         
            III. MELLÉKLET
            Formanyomtatvány kérés nélküli információnyújtáshoz, valamint jogsértés(ek)ről vagy feltételezett jogsértés(ek)ről szóló értesítéshez
            
               Kérés nélküli információnyújtás vagy jogsértés(ek)ről, illetve feltételezett jogsértés(ek)ről szóló értesítés